Πορεία του ΑΠΟΕΛ στα ευρωπαϊκά κύπελλα ποδοσφαίρου

Ο ΑΠΟΕΛ είναι η κυπριακή ομάδα με τις μεγαλύτερες επιτυχίες στις ευρωπαϊκές διοργανώσεις ποδοσφαίρου. Μετράει 4 συμμετοχές στους ομίλους του Τσάμπιονς Λιγκ και 4 συμμετοχές στους ομίλους του Γιουρόπα Λιγκ. Την περίοδο 2011-12 κατάφερε να φτάσει μέχρι τα προημιτελικά του Τσάμπιονς Λιγκ, επίδοση που αποτελεί την κορυφαία των κυπριακών ομάδων στις ευρωπαϊκές διοργανώσεις. Επιπλέον, την περίοδο 2016-17 έφτασε μέχρι τη φάση των 16 του Γιουρόπα Λιγκ και την περίοδο 2019-20 μέχρι τη φάση των 32 της ίδιας διοργάνωσης.

## Ιστορική επισκόπηση και σημαντικότερα γεγονότα

Η πρώτη συμμετοχή του ΑΠΟΕΛ σε ευρωπαϊκή διοργάνωση ήταν στο Κύπελλο Κυπελλούχων 1963-64. Χρονολογικά, ήταν η ομάδα που αγωνίστηκε για πρώτη φορά σε ευρωπαϊκή διοργάνωση (η Ανόρθωση που συμμετείχε στο Κύπελλο Πρωταθλητριών 1963-64 αγωνίστηκε μερικές μέρες αργότερα). Αντιμετώπισε τη νορβηγική ΣΚ Γιόβικ Λιν στο Παλιό Γ.Σ.Π., κερδίζοντας με 6-0, πετυχαίνοντας έτσι την πρώτη νίκη κυπριακής ομάδας σε ευρωπαϊκό αγώνα. Κέρδισε και στον επαναληπτικό με 1-0 πετυχαίνοντας παράλληλα την πρώτη εκτός έδρας νίκη κυπριακής ομάδας και συνάμα εξασφαλίζοντας την πρώτη πρόκριση. Η συνέχεια, ωστόσο, δεν ήταν ανάλογη αφού στον επόμενο γύρο της διοργάνωσης δέχθηκε τη συντριβή στην έδρα της Σπόρτινγκ Λισαβόνας με 16-1. Εξακολουθεί να είναι η μεγαλύτερη ήττα κυπριακής ομάδας σε ευρωπαϊκό αγώνα και το μεγαλύτερο σκορ όλων των εποχών στις ευρωπαϊκές διοργανώσεις.

Μέχρι τη δεκαετία του 1990, ο ΑΠΟΕΛ πανηγύρισε άλλες 2 προκρίσεις. Η δεύτερη πρόκριση ήλθε στο Κύπελλο Κυπελλούχων 1976-77 επί του Ηρακλής Θεσσαλονίκης και η επόμενη στο Κύπελλο Πρωταθλητριών 1986-87 επί της φινλανδικής ΧΓΚ Ελσίνκι. Στην επόμενη φάση της διοργάνωσης κληρώθηκε με την τουρκική Μπεσίκτας. Ωστόσο, λόγω της τουρκικής κατοχής της Κύπρου από το 1974, ο ΑΠΟΕΛ αρνήθηκε να αγωνιστεί.

Τη δεκαετία του 1990 ο ΑΠΟΕΛ, όπως και οι υπόλοιπες κυπριακές ομάδες, πανηγύρισε αρκετές προκρίσεις. Στο Κύπελλο ΟΥΕΦΑ 1996-1997 κατάφερε για πρώτη φορά να αποκλείσει δύο αντιπάλους και να δώσει 6 ευρωπαϊκούς αγώνες. Γεγονός που επαναλήφθηκε στο Τσάμπιονς Λιγκ 2002-03. Ωστόσο, ο αποκλεισμός από τον γ΄ προκριματικό γύρο της διοργάνωσης έδινε το δικαίωμα συμμετοχής στο Κύπελλο ΟΥΕΦΑ 2002-2003, με τον ΑΠΟΕΛ να εξασφαλίζει ακόμη μια πρόκριση, δίνοντας συνολικά 10 ευρωπαϊκούς αγώνες, αριθμός ρεκόρ την τότε εποχή για τις ομάδες της Κύπρου.

[thumb|Η κερκίδα του ΑΠΟΕΛ στον αγώνα με την [Τσέλσι ΦΚ|Τσέλσι στους ομίλους του Τσάμπιονς Λιγκ 2009-10, στο Νέο Γ.Σ.Π..]]
Η επόμενη επιτυχία της ομάδας ήλθε στο Τσάμπιονς Λιγκ 2009-10. Ξεκινώντας από το β΄ προκριματικό γύρο απέκλεισε τρεις αντιπάλους, εξασφαλίζοντας συμμετοχή στους ομίλους της διοργάνωσης. Ήταν η δεύτερη φορά που κυπριακή ομάδα συμμετείχε στους ομίλους του Τσάμπιονς Λιγκ (είχε προηγηθεί η συμμετοχή της Ανόρθωσης την προηγούμενη περίοδο). Αντίπαλοι ήταν οι Ατλέτικο Μαδρίτης, Τσέλσι και Πόρτο. Τερμάτισε στην 4η θέση του ομίλου με 3 βαθμούς (3 ισοπαλίες, 3 ήττες). Ο ΑΠΟΕΛ είχε φέρει ισοπαλία εντός έδρας 1-1 με την Ατλέτικο και 0-0 εκτός έδρας. Επίσης, στον τελευταίο αγώνα έφερε ισοπαλία 2-2 εκτός έδρας με τη Τσέλσι. Τερμάτισε στην τέταρτη θέση του ομίλου, ισοβαθμώντας με την τρίτη Ατλέτικο Μαδρίτης, η οποία υπερτερούσε στην ισοβαθμία. Η Ατλέτικο Μαδρίτης συνέχισε στο Γιουρόπα Λιγκ 2009-10, το οποίο και κατέκτησε.

Η μεγαλύτερη επιτυχία στην ιστορία της ομάδας (και του κυπριακού ποδοσφαίρου σε συλλογικό επίπεδο) ήλθε στο Τσάμπιονς Λιγκ 2011-12. Ξεκινώντας από τον β΄ προκριματικό απέκλεισε τρεις αντιπάλους και εξασφάλισε τη συμμετοχή του στους ομίλους της διοργάνωσης. Αντίπαλοι ήταν οι Ζενίτ Αγίας Πετρούπολης, Σαχτάρ Ντονέτσκ και Πόρτο. Μετά από μια εκπληκτική πορεία, ο ΑΠΟΕΛ τερμάτισε στην πρώτη θέση του ομίλου. Κέρδισε εντός έδρας τις Ζενίτ και Πόρτο με 2-1 ενώ έφερε εκτός έδρας ισοπαλίες και με τις τρεις ομάδες. Στη φάση των 16, αντιμετώπισε την Ολιμπίκ Λυών. Παρόλο που ηττήθηκε με 1-0 εκτός έδρας, κέρδισε στην έδρα του με το ίδιο σκορ και εξασφάλισε την πρόκριση στα προημιτελικά μέσω της διαδικασίας των πέναλτι. Επόμενος αντίπαλος η Ρεάλ Μαδρίτης από την οποία όμως αποκλείστηκε με δύο ήττες.

Την περίοδο 2013-14 αφότου αποκλείστηκε από τον γ΄ προκριματικό του Τσάμπιονς Λιγκ 2013-14, συνέχισε στα πλέι-οφ του Γιουρόπα Λιγκ 2013–14 όπου και πάλι δέχθηκε τον αποκλεισμό. Ωστόσο, μετά από κλήρωση ανάμεσα στις αποκλεισμένες ομάδες για αντικατάσταση της Φενερμπαχτσέ η οποία τιμωρήθηκε από το Αθλητικό Διαιτητικό Δικαστήριο, ο ΑΠΟΕΛ ήταν η ομάδα που κληρώθηκε για να συμμετάσχει στη θέση της τουρκικής ομάδας στους ομίλους της διοργάνωσης. Αντίπαλοι ήταν οι Άιντραχτ Φραγκφούρτης, Μακάμπι Τελ Αβίβ και Μπορντώ. Ο ΑΠΟΕΛ τερμάτισε στην 3η θέση του ομίλου και αποκλείστηκε.

Την περίοδο 2014-15 συμμετείχε στο Τσάμπιονς Λιγκ 2014-2015 και εξασφάλισε τη συμμετοχή του για τρίτη φορά στους ομίλους της διοργάνωσης. Αντίπαλοι ήταν οι Μπαρτσελόνα, Άγιαξ και Παρί Σεν Ζερμέν. Ο ΑΠΟΕΛ κατάφερε να αποσπάσει μόνο μία ισοπαλία στη Λευκωσία με αντίπαλο τον Άγιαξ, ενώ στα υπόλοιπα πέντε παιχνίδια δέχθηκε ισάριθμες ήττες, τερματίζοντας στην τελευταία θέση.

Την περίοδο 2015-16 έφτασε μέχρι τα πλέι-οφ του Τσάμπιονς Λιγκ 2015-16 αλλά αποκλείστηκε από τη ΦΚ Αστανά. Οι ομάδες που αποκλείονταν στη φάση αυτή είχαν το δικαίωμα συμμετοχής στους ομίλους του Γιουρόπα Λιγκ 2015-16. Έτσι ο ΑΠΟΕΛ συμμετείχε για δεύτερη φορά στην ιστορία του στους ομίλους του Γιουρόπα Λιγκ. Τερμάτισε στην τελευταία θέση του ομίλου του και αποκλείστηκε.

Την περίοδο 2016-17 αποκλείστηκε στα πλέι-οφ του Τσάμπιον Λιγκ 2016-17. Όπως και την προηγούμενη περίοδο, συνέχισε στους ομίλους του Γιουρόπα Λιγκ 2016-17. Ο ΑΠΟΕΛ κατάφερε να τερματίσει στην πρώτη θέση του ομίλου του. Στη φάση των 32 αντιμετώπισε την Αθλέτικ Μπιλπάο την οποία κατάφερε να αποκλείσει. Στη φάση των 16 αποκλείστηκε από την ΡΣΚ Άντερλεχτ.

Την περίοδο 2017-18 συμμετείχε στους ομίλους του Τσάμπιονς Λιγκ 2017-18. Αντίπαλοι ήταν η Τότεναμ, η Ρεάλ Μαδρίτης και η Ντόρτμουντ. Το ΑΠΟΕΛ τερμάτισε στην τελευταία θέση και αποκλείστηκε.

Την περίοδο 2019-20 συμμετείχες στους ομίλους του Γιουρόπα Λιγκ 2019-20. Τερμάτισε στη δεύτερη θέση του ομίλου και προκρίθηκε στη φάση των 32 της διοργάνωσης όπου αποκλείστηκε από τη Βασιλεία.

## Αναλυτική ευρωπαϊκή πορεία

1: Και τα δύο παιχνίδια έγιναν στην Πορτογαλία.  
2: Και τα δύο παιχνίδια έγιναν στη Γερμανία.  
3: Και τα δύο παιχνίδια έγιναν στο Βέλγιο.  
4: Αν και αποκλείστηκε στη φάση των πλέι-οφ του Γιουρόπα Λιγκ, μετά από κλήρωση ανάμεσα στις αποκλεισμένες ομάδες για αντικατάσταση της Φενερμπαχτσέ η οποία τιμωρήθηκε από το Αθλητικό Διαιτητικό Δικαστήριο, ο ΑΠΟΕΛ ήταν η ομάδα που κληρώθηκε για να συμμετάσχει στη θέση της τουρκικής ομάδας.

## Στατιστικά
*Έως και την περίοδο 2019-20.*

### Συνολικές συμμετοχές


Για σκοπούς σύγκρισης υπολογίζεται βαθμολογία με το σύστημα: νίκη=3 βαθμοί, ισοπαλία=1 βαθμός, ήττα=0 βαθμοί.


### Στατιστικά ανά χώρα
Ο ΑΠΟΕΛ έχει αντιμετωπίσει αντιπάλους από 43 διαφορετικές χώρες.

*Για σκοπούς σύγκρισης υπολογίζεται βαθμολογία με το σύστημα: νίκη=3 βαθμοί, ισοπαλία=1 βαθμός, ήττα=0 βαθμοί.
*Η Ζορία Λουχάνσκ, όταν αντιμετώπισε το ΑΠΟΕΛ, εκπροσωπούσε την ποδοσφαιρική ομοσπονδία της ΕΣΣΔ. Στον πίνακα λογίζεται στην ποδοσφαιρική ομοσπονδία της Ουκρανίας, στην οποία ανήκει σήμερα.
*Η Ντιναμό Βερολίνου ΦΚ, όταν αντιμετώπισε το ΑΠΟΕΛ, εκπροσωπούσε την ποδοσφαιρική ομοσπονδία της Ανατολικής Γερμανίας. Στον πίνακα λογίζεται στην ποδοσφαιρική ομοσπονδία της Γερμανίας, στην οποία ανήκει σήμερα.

### Στατιστικά ανά αντίπαλο
Ο ΑΠΟΕΛ έχει αντιμετωπίσει συνολικά 94 διαφορετικούς αντιπάλους.


Για σκοπούς σύγκρισης υπολογίζεται βαθμολογία με το σύστημα: νίκη=3 βαθμοί, ισοπαλία=1 βαθμός, ήττα=0 βαθμοί.


## Παραπομπές


## Βιβλιογραφία
*
*
*

## Δείτε ακόμη
*Πορεία των κυπριακών ομάδων στα ευρωπαϊκά κύπελλα ποδοσφαίρου
*Ποδόσφαιρο στην Κύπρο

## Εξωτερικοί σύνδεσμοι
* 

ΑΠΟΕΛ
Κατηγορία:ΑΠΟΕΛ (ποδόσφαιρο)